KINNITATUD
Siseministri 02.02.2010
käskkirjaga nr 29
LISA 2

VÄLISVAHENDITE OSAKONNA PÕHIMÄÄRUS 

I ÜLDSÄTTED 
1.	Siseministeeriumi (edaspidi ministeerium) välisvahendite osakond (edaspidi osakond, inglise keeles Foreign Financing Department) on ministeeriumi struktuuriüksus, kelle põhiülesanne on sisejulgeoleku valdkonnale suunatud Euroopa Liidu struktuurivahendite, Euroopa Liidu finantsvahenditest ja muudest sisejulgeolekualastest välisvahenditest rahastatavate toetusmeetmete väljatöötamise korraldamine, nende rakendamise korraldamine ministeeriumi valitsemisalas ja järelevalve teostamine nende kasutamise üle.
2.	Oma tegevuses juhindub osakond seadustest ja teistest õigusaktidest. 
3.	Osakonna tegevus toimub kooskõlastatult ja koostöös ministeeriumi teiste struktuuriüksustega vastavalt ministeeriumi ja osakonna tööplaanile.
4.	Osakond allub oma töös sisejulgeoleku asekantslerile. 

II OSAKONNA ÜLESANDED JA ÕIGUSED 
5.	Osakond põhiülesannete täitmisel: 
1)	korraldab perioodi 2007-2013 struktuuritoetuse seaduse täitmist „Elukeskkonna arendamise rakenduskava prioriteetse suuna 2 „Säästva keskkonnakasutuse infrastruktuuride ja tugisüsteemide arendamine“ meetme „Keskkonna hädaolukordadeks valmisoleku parandamine“ rakendamisel ja täidab teisi rakendusasutuse ülesandeid;
2)	korraldab muudest sisejulgeolekualastest Euroopa Liidu finantsvahenditest ja teistest sisejulgeolekualastest välisvahenditest rahastatavate toetusmeetmete väljatöötamist, nõuetekohast rakendamist ja teostab järelevalvet nende kasutamise üle juhindudes Euroopa Liidu õigusaktidest, juhendmaterjalidest ja teistest dokumentidest (sh teostab kohapealseid kontrolle toetuse saaja juures);
3)	nõustab ministeeriumi struktuuriüksusi ja teisi toetuse taotlejaid välisvahenditest rahastatavate projektide ettevalmistamisel ja elluviimisel; 
4)	teeb koostööd ministeeriumi struktuuriüksuste, rakendusüksuste, välisvahendite saajate ning teiste välisvahendite rakendamisse kaasatud riigiasutustega;
5)	korraldab välisvahendite rakendamise kohta korrektse ja nõuetekohase aruandluse ning dokumendihalduse; 
6)	teeb koostööd riigiasutuste ja kohalike omavalitsustega ning valitsusväliste organisatsioonidega;
7)	arendab oma valdkonnas rahvusvahelist koostööd;
8)	kogub oma valdkonna teavet ja korraldab avalikkuse teavitamist;
9)	korraldab osakonna põhiülesannete valdkonnas lepingute väljatöötamist ja sõlmimist, jälgib lepingutega võetud kohustuste täitmist;
10)	lahendab koos teiste ministeeriumi struktuuriüksustega oma valdkonnas tekkinud lahkarvamusi, kaebusi ja küsimusi;
11)	osaleb osakonna põhiülesande valdkonna eelarvelise keskkonna kujundamises;
12)	töötab koostöös teiste ministeeriumi struktuuriüksustega välja osakonna põhiülesannete valdkonna õigusaktide eelnõud, tagab väljatöötatud eelnõude seadustele ning tagab õigusloomes ühtsete põhimõtete, terminoloogia ja metoodika kasutamise ning viib läbi kooskõlastamiseks esitatud õigusaktide eelnõude menetlust;
13)	analüüsib Euroopa Liidu õigusakte ning algatab vastavate siseriiklike õigusaktide eelnõude väljatöötamise oma põhiülesande valdkonna paremaks reguleerimiseks ning Euroopa Liidu õigusaktidega kooskõlla viimiseks;
14)	nõustab ministeeriumi juhtkonda ja ministeeriumi struktuuriüksusi oma põhiülesande valdkonda puudutavates küsimustes;
15)	teeb sisejulgeoleku asekantslerile ja ministeeriumi juhtkonnale ettepanekuid oma põhiülesande valdkonna paremaks korraldamiseks;
16)	esitab sisejulgeoleku asekantslerile ja ministeeriumi juhtkonnale aruandeid osakonna tegevuse kohta; 
17)	täidab sisejulgeoleku asekantsleri korraldusel muid teenistusalaseid ülesandeid.

6.	Osakonnal on õigus: 
1)	saada ministeeriumi teistelt struktuuriüksustelt ja ministeeriumi valitsemisalas olevatelt valitsusasutustelt osakonna põhiülesannete täitmiseks vajalikku kirjalikku ja suulist teavet, andmeid, statistikat ning dokumente; 
2)	teha sisejulgeoleku asekantslerile ja ministeeriumi juhtkonnale ettepanekuid ministeeriumi ja osakonna tegevuse paremaks korraldamiseks;
3)	teha ettepanekuid sisejulgeoleku asekantslerile ja ministeeriumi juhtkonnale ministeeriumi valitsemisalas olevatele valitsusasutustele täitmiseks kohustuslike ettekirjutuste tegemiseks osakonna põhiülesande valdkonda kuuluvates küsimustes; 
4)	seadusega sätestatud korras omada ligipääsu ministeeriumi struktuuriüksuste ja valitsemisalas olevate asutuste poolt peetavatele andmekogudele ning kasutada seal peetavat teavet osakonnale pandud ülesannete täitmiseks; 
5)	osaleda osakonna põhiülesande valdkonda kuuluvate küsimuste aruteludel, nõupidamistel, konverentsidel ja seminaridel. 

III OSAKONNA JUHTIMINE 
7.	Osakonda juhib osakonnajuhataja, kelle nimetab ametisse ja vabastab ametist siseminister. 
8.	Osakonnajuhataja teenistussuhte peatumisel või lähetuses viibimise ajal asendab teda, koos kõigi sellest tulenevate õiguste ja kohustustega osakonnajuhataja poolt määratud osakonna kõrgem ametnik. 
9.	Osakonnajuhataja: 
1)	juhib osakonna tööd ja tagab osakonnale pandud ülesannete õiguspärase, täpse ja õigeaegse täitmise; 
2)	täidab temale ministeeriumi juhtkonna poolt antud juhised ja korraldused või teatab takistustest nende täitmisel; 
3)	annab temale alluvatele teenistujatele juhiseid ja korraldusi; 
4)	valvab temale alluvate teenistujate teenistuskohustuste täitmise üle; 
5)	allkirjastab ja kooskõlastab osakonnas koostatud dokumendid kooskõlas osakonna põhimääruse, ministeeriumi dokumendihalduskorraga ja teiste õigusaktidega; 
6)	esindab osakonda oma ülesannete täitmisel ja annab osakonna nimel arvamusi ja kooskõlastusi ministeeriumi juhtkonnale ja teistele ministeeriumi struktuuriüksustele; 
7)	teeb ministeeriumi juhtkonnale ettepanekuid osakonna struktuuri, koosseisu ja töökorralduse kohta, struktuuriüksuse teenistujate palkade, toetuste ja distsiplinaarkaristuste määramise ning ergutuste kohaldamise kohta; 
8)	taotleb osakonna ülesannete täitmiseks vajalikke vahendeid ning vastutab nende sihtotstarbelise kasutamise eest;
9)	taotleb osakonna teenistujatele täiendkoolitust;
10)	teeb vajadusel ministeeriumi juhtkonnale ettepanekuid komisjonide ja töörühmade moodustamiseks osakonna ülesandeid puudutavate küsimuste lahendamiseks; 
11)	koostab koostöös personaliosakonnaga osakonna teenistujate ametijuhendid;
12)	täidab muid ülesandeid siseministrilt, kantslerilt või sisejulgeoleku asekantslerilt saadud korralduse alusel. 

10.	Osakonnajuhatajal on õigus: 
1)	allkirjastada ministeeriumi kirjaplangil vormistatud informatiivse sisuga kirju, millega ei võeta rahalisi ega muid kohustusi ning ei anta õigusi ega panda kohustusi ministeeriumivälistele isikutele, kui seadus või muu õigusakt ei näe ette teisiti; 
2)	saada ministeeriumi juhtkonnalt, teistelt struktuuriüksustelt ja ministeeriumi valitsemisalas olevatelt valitsusasutustelt ja hallatavatelt riigiasutustelt osakonna tööks vajalikku teavet; 
3)	saata ministeeriumi teistele struktuuriüksustele ja ministeeriumi valitsemisalas olevatele valitsusasutustele ja hallatavatele riigiasutustele arvamuse andmiseks õigusaktide eelnõusid ja muid dokumente; 
4)	tagastada ministeeriumi valitsemisalas olevatele valitsusasutustele ja hallatavatele riigiasutustele nõuetekohaselt vormistamata dokumente puuduste kõrvaldamiseks ja määrata selleks tähtaeg. 

11.	Osakonnajuhataja vastutab: 
1)	ministeeriumi põhimääruse ja osakonna põhimäärusega osakonnale pandud ülesannete õiguspärase, täpse ja õigeaegse täitmise eest; 
2)	asutusesiseseks kasutamiseks ettenähtud ametialase teabe saladuses hoidmise eest; 
3)	teenistusülesannete täitmiseks tema kasutusse antud vara sihipärase kasutamise ja säilimise eest; 
4)	osakonna tegevuste dokumenteerimise ning dokumentide nõuetekohase menetlemise eest; 
5)	dokumentide nõuetekohase hoidmise ja säilitamise ning arhivaalide loetelu pidamise eest osakonnas. 

Koostaja: Tairi Haabu 
Välisvahendite osakonna juhataja